บล.บัวหลวงจัดโปรโมชันแข่งลงทุนหุ้น
บล.บัวหลวง งัดโปรโมชันเทรดดิงเรียลิตี รับนักลงทุนหน้าใหม่ 20 คน จัดอบรม แข่งลงทุนจริงใน 2 เดือน
5 ก.ค. 2555

บล.บัวหลวง งัดโปรโมชันเทรดดิงเรียลิตี รับนักลงทุนหน้าใหม่ 20 คน จัดอบรม แข่งลงทุนจริงใน 2 เดือน 
นายบรรณรงค์ พิชญากร กรรมการผู้จัดการกิจการค้าหลักทรัพย์ บริษัทหลักทรัพย์ (บล.) บัวหลวง เปิดเผยว่า บริษัทเห็นการเติบโตของกลุ่มนักลงทุนที่มีการซื้อขายผ่านอินเทอร์เน็ตในอัตราที่สูง จนปัจจุบันมีสัดส่วนบัญชีสูงถึง 50% ของจำนวนบัญชีทั้งหมด 4.6 หมื่นบัญชี หรือคิดเป็นสัดส่วนซื้อขาย 35% เทียบกับปี 2554 ที่มีสัดส่วน 30% ของการซื้อขายทั้งหมด
นอกจากนี้ เห็นว่าอายุเฉลี่ยของผู้เข้าลงทุนเป็นกลุ่มคนรุ่นใหม่มากขึ้น ทำให้บริษัทคิดกิจกรรมโปรโมชันเทรดดิงเรียลิตีขึ้นมา เพื่อต้องการขยายนักลงทุนส่วนนี้
ทั้งนี้ บริษัทแบ่งการแข่งขันออกเป็น 2 กลุ่ม กลุ่มแรก คือ The Stock Master โดยผู้สนใจจะต้องมาเปิดบัญชีใหม่กับบริษัท และจะคัดเลือกผู้แข่งขัน 20 คน เข้ามาลงทุนด้วยเงินลงทุนจริง 1 แสนบาท ภายใต้กติกาต้องเข้าอบรมเป็นเวลา 2 เดือนของการแข่งขัน เพื่อนำความรู้ที่ได้รับจากการอบรมมาตัดสินใจเลือกลงทุนอย่างถูกต้อง โดยจะแจกรางวัล 3 รางวัล ผู้ชนะรางวัลที่ 1 จะได้รับเงินสด 1 แสนบาท 
สำหรับการแข่งขันกลุ่มที่ 2 คือ The Stock Sim รับสมัคร 500 คน แข่งขันผ่านโปรแกรมจำลองคลิกทูวินของตลาดหลักทรัพย์ ผู้ชนะเลิศจะได้รับเงินสดจำนวน 2 หมื่นบาท 
“กิจกรรมนี้เป็นกิจกรรมหลัก ต้องการสร้างความรู้ความเข้าใจถึงการลงทุนจริงต่างจากการลงทุนจำลอง และเน้นการขยายฐานผู้ลงทุน เพราะหลังจากผู้ที่ผ่านการแข่งขันแบบ The Stock Master จะนำไปบอกต่อถึงประโยชน์ของการลงทุน และสามารถนำไปใช้ประโยชน์ในการลงทุนจริง” นายบรรณรงค์ กล่าว
ขณะนี้ทางหน่วยงานกำกับมีความเป็นห่วงเรื่องการจัดทำโปรโมชันของสินค้าทางด้านการเงินนั้น นายบรรณรงค์ กล่าวว่า หน่วยงานกำกับคงไม่ต้องการให้เกิดภาพการแข่งขันรุนแรงจนเกินไป 
อย่างไรก็ตาม ในส่วนของธุรกิจหลักทรัพย์นั้น ถือว่ามีการแข่งขันด้านการทำธุรกิจอยู่แล้ว แต่เรื่องของการแข่งขันด้านการจัดโปรโมชันยังไม่ได้รุนแรง โบรกเกอร์ต่างใช้โปรโมชันในระดับที่เหมาะสม ในส่วนของโปรโมชันเทรดดิงของบริษัทในครั้งนี้ ก็มุ่งเน้นเรื่องการให้ความรู้และความเข้าใจในหลักการลงทุน เน้นการสร้างประโยชน์ให้กับผู้ลงทุน